**`РЕГУЛАТИВА ЗА СПРОВЕДУВАЊЕ (ЕУ) 2022/1254 НА КОМИСИЈАТА**

**од 19 јули 2022 година**

**за изменување и дополнување на Регулативата (ЕУ) 2015/640 во однос на воведувањето на нови дополнителни услови за пловидбеност**

ЕВРОПСКАТА КОМИСИЈА,

имајќи го предвид Договорот за функционирањето на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот, од 4 јули 2018 година, за заеднички правила во областа на цивилното воздухопловство и за основање на Агенција на Европската Унија за безбедност во воздухопловството, и за изменување и дополнување на регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и директивите 2014/30/ЕУ и 2014/53/ЕУ на Европскиот парламент и на Советот, и за укинување на регулативите (ЕЗ) бр. 552/2004 и (ЕЗ) бр. 216/2008 на Европскиот парламент и на Советот и Регулативата (ЕЕЗ) бр. 3922/91([[1]](#footnote-1)) на Советот, и особено член 17(1), точката (ж) од истата,

Со оглед на тоа што:

1. Согласно член 76(3) од Регулативата (ЕУ) бр. 2018/1139, Агенција на Европската Унија за безбедност во воздухопловството („Агенцијата“) издава спецификации за издавање на уверенија („CS“) и ги ажурира редовно, за да обезбеди дека CS остануваат погодни за намената што ја имаат. Сепак, воздухоплов за чиј проект веќе е издадено уверение, не се бара да е во согласност со ажурираната верзија на CS кога се произведува или додека е во употреба. Затоа, со цел да се поддржи континуирана пловидбеност и подобрување на безбедноста, потребно е воведување на усогласеност на таквите воздухоплови со дополнителни услови за пловидбеност што не биле вклучени во првичните CS за време на издавањето на уверението за проект. Таквите дополнителни услови за пловидбеност се утврдени во Регулативата (ЕУ) 2015/640([[2]](#footnote-2)) на Комисијата.
2. Почнувајќи од 26 август 2023 година, Регулативата за спроведување (ЕУ) 2020/1159([[3]](#footnote-3)) на Комисијата внесе нова точка 26.157 во Анекс I (Дел-26) кон Регулативата (ЕУ) 2015/640. Согласно таа одредба, сите големи авиони кои се во функција, што поседуваат уверение за работа издадено од Агенцијата и кои работат во комерцијален воздушен превоз на или по 26 август 2023 година, мора да исполнуваат дополнителни услови за пловидбеност за конверзија на оддел за товар или оддел за багаж од класа D. Сепак, понатамошната анализа покажа дека за одредени видови операции, вклучувајќи првенствено деловни операции, одредени големи авиони со помал капацитет на патници претставуваат помал ризик од пожар за време на летот што започнува во оддел за товар или оддел за багаж од класа D, а потоа преминува во неконтролиран пожар. Со цел да се избегне наметнувањето на несразмерно и неекономично оптоварување за нивните оператори, операторите на овие авиони треба да бидат изземени од обврската да се усогласени со точка 26.157.
3. Почнувајќи од 22 јуни 2021 година, Агенцијата ги измени и дополни Спецификациите за издавање на уверение за големи авиони (CS-25) за да воведе нова спецификација која бара да се утврдат начини како да се минимизира ризикот, за време на операциите, притисокот во гумите да падне под минимумот потребен за оперирање. Сепак, оваа нова спецификација се однесува само на големи авиони за кои барањето за одобрување на проект е поднесено по 22 јуни 2021 година. Имајќи предвид дека одредени големи авиони можеби не не се во согласност со оваа нова спецификација, треба да се воведат дополнителни услови за пловидбеност. Земајќи ги предвид природата и ризикот од операциите со големи авиони, притоа одржувајќи високо и еднообразно ниво на безбедност во цивилното воздухопловство во Унијата, пропорционално и исплатливо е да се воведат гореспоменатите дополнителни спецификации за пловидбеност за сите големи авиони во употреба, произведени на основа на проект за кој веќе Агенцијата издала уверение.
4. Агенцијата ги измени и дополни Спецификациите за издавање на уверение за мали хеликоптери (CS-27) и големи хеликоптери (CS-29) за да воведе нови спецификации за хеликоптерите наменети за употреба во крајбрежни операции. Во согласност со новите спецификации, хеликоптерите мора да поседуваат уверение за принудно слетување на вода или мора да имаат вградени системи за пловење во итни случаи. Со оглед на природата и ризикот на хеликоптерските крајбрежни операции и потребата од одржување на високо еднообразно ниво на безбедност во цивилното воздухопловство во Унијата, пропорционално и исплатливо е да се овозможи применливост на дел од тие спецификации на постоечките хеликоптери што се користат во Унијата и на оние кои ќе бидат произведени по влегувањето во сила на оваа регулатива, произведени врз основа на проект за кој веќе Агенцијата издала уверение.
5. Мерките предвидени со оваа регулатива се во согласност со мислењето на Комитетот наведено во член 127 од Регулативата (ЕУ) бр. 2018/1139,

ЈА ДОНЕСЕ ОВАА РЕГУЛАТИВА:

*Член 1*

Регулативата (ЕУ) 2015/640 се изменува и дополнува како што следува:

1. во член 2 од Регулативата (ЕУ) 2015/640 се додаваат следниве точки (ва), (вб) и (вв):

„(вa) „мал хеликоптер (*small helicopter*)“ e хеликоптер кој во во својата основа за издавање на уверение има спецификации за издавање на уверение за мали хеликоптери (CS-27) или еквивалентни;

(вб) „мал хеликоптер од категорија А (*small category A helicopter*)“ e мал хеликоптер што ги има сите карактеристики од категоријата А, како што е дефинирано во точка 17 од Анекс I кон Регулативата (ЕУ) бр. 965/2012, и кој во својата основа за издавање на уверение ги има дополнителните спецификации утврдени во Спецификации за издавање на уверение за големи хеликоптери (CS-29) кои се применливи по пат на упатувањето во Додаток C кон CS-27, или еквивалентни;

(вв) „оправдани услови на море (*substantiated sea conditions*)“ се оние морски услови кои биле избрани од барателот на уверение за тип или дополнително уверение за тип во однос на кои се демонстрира отпорноста на хеликоптерот на превртување и потоа му е издадено уверение во однос на одредбите за принудно слетување на вода или за пловење во итни случаи.“;

1. Анекс I (Дел–26) се изменува и дополнува во согласност со Анексот кон оваа регулатива.

*Член 2*

Оваа регулатива влегува во сила на дваесеттиот ден од денот на нејзиното објавување во *Службениот весник на Европската Унија*.

Се применува од 9 септември 2022 година, освен:

(а) точките 2 и 6 од Анексот, кои се применуваат од 26 август 2023 година;

(б) точката 4 и точката 5 од Анексот во однос на додавањето на точките 26.410, 26.415, точките (а) и (б) од точката 26.420 и точката 26.425 од Анекс I (Дел-26) кон Регулативата (ЕУ) 2015/640, кои се применуваат од 9 август 2023 година;

(в) точка 5 од Анексот во однос на додавањето на точка 26.420(в) и точка 26.435(а) од Анекс I (Дел-26) кон Регулативата (ЕУ) 2015/640, кои се применуваат од 9 август 2024 година;

(г) точка 5 од Анексот во однос на додавањето на точка 26.435(б) од Анекс I (Дел-26) кон Регулативата (ЕУ) 2015/640, која се применува од 9 август 2026 година.

Оваа регулатива е целосно обврзувачка и директно применлива во сите земји–членки.

Брисел, 19 јули 2022 година.

 *За Комисијата*

 *Претседател*

 Урсула Фон Дер Лајен

\_\_\_\_\_\_\_\_\_\_\_

*АНЕКС*

Анекс I кон Регулативата (ЕУ) 2015/640 (Дел-26) се изменува и дополнува како што следува:

1. Табелата со содржината се заменува со следново:

*„*СОДРЖИНА

ПОДДЕЛ А – ОПШТИ ОДРЕДБИ

26.10 Надлежно тело

26.20 Привремено неисправна опрема

26.30 Доказ за усогласеност

ПОДДЕЛ Б –ГОЛЕМИ АВИОНИ

26.50 Седишта, легла, сигурносни појаси и ремени

26.60 Принудно слетување – динамични услови

26.100 Локација на излезите во итен случај

26.105 Пристап до излез во итен случај

26.110 Ознаки за излез во итен случај

26.120 Внатрешно осветлување за итен случај и работа на осветлувањето во итни случаи

26.150 Внатрешност на кабините

26.155 Ниво на запаливост на заштитниот материјал на одделот за карго

26.156 Материјал за топлинска и звучна изолација

26.157 Конверзија на оддели од класа D

26.160 Заштита од пожар во санитарниот јазол

26.170 Апарати за гасење пожар

26.200 Звучно предупредување за стојниот трап

26.201 Притисок во гумите

26.205 Системи за тревожење и предупредување за надминување на полетно – слетните патеки

26.250 Систем за оперирање на вратата на пилотската кабина – едно лице онеспособено

26.300 Програма за постојан структурен интегритет на структури на застарени авиони - општи услови

26.301 План за усогласување на имателот на уверение за тип (TC) или на уверение за тип со ограничување (RTC)

26.302 Проценка на толеранција на оштетување и истрошеност

26.303 Ограничување на важноста

26.304 Програма за спречување и контрола на корозија

26.305 Валидност на програмата за постојан структурен интегритет

26.306 Основна структура која е критична во поглед на истрошеноста

26.307 Податоци за толеранција на оштетување за постојните промени на структурата која е критична во поглед на истрошеноста

26.308 Податоци за толеранција на оштетување за постојните поправки на структурата која е критична во поглед на истрошеноста

26.309 Упатства за проценка на поправка

26.330 Податоци за толеранција на оштетување за постоечките дополнителни уверенија за тип (STC), другите постоечки големи промени и постојните поправки што влијаат на овие промени или на дополнителните уверенија за тип (STCs)

26.331 План за усогласување за имателите на дополнителните уверенија за тип (STC)

26.332 Утврдување на промените што влијаат на структурата која е критична во поглед на истрошеноста

26.333 Податоци за толеранција на оштетување за STC и поправки на оние STC кои се одобрени на или по 1 септември 2003 година

26.334 Податоци за толеранција на оштетување за STC и други промени и поправки на тие промени кои се одобрени пред 1 септември 2003 година

26.370 Задачи поврзани со постојаната пловидбеност и програма за одржување на авиони

ПОДДЕЛ В – ХЕЛИКОПТЕРИ

26.400 Апарати за гасење пожар

26.410 Уреди за контрола на итни случаи што се извршуваат под вода

26.415 Подводни излези за итни случаи

26.420 Опрема за итни случаи за лет над вода

26.425 Одредување на оправдани услови на море

26.430 Отпорност на системот за пловење во итни случаи на оштетување

26.431 Одредување на стабилноста на проектите на системот за пловење во итни случаи

26.435 Автоматско активирање на системот за пловење во итни случаи

 Додаток I - Листа на модели на авиони кои не се предмет на одредени одредби од Анекс I (Дел-26)“;

1. Точката 26.157 се заменува со следново:

„26.157 **Конверзија на оддели од класа D**

Операторите на големи авиони што се користат во комерцијалeн воздушен транспорт, со уверение за тип издадено на или по 1 јануари 1958 година, освен за операторите на модел на авион наброен во листата од Табелата А.1. од овој анекс, гарантираат дека:

(а) за авиони чии операции вклучуваат превоз на патници, секој оддел за товар или оддел за багаж од класа D, без оглед на волуменот, e во согласност со спецификациите за издавање на уверение кои се применливи на одделите од класата C;

(б) за авиони, чии операции вклучуваат превоз само на товар, секој оддел за товар од класа D, без оглед на волуменот, е во согласност со спецификациите за издавање на уверение применливи за оддел од класа C или за оддел од класа E.“;

1. се додава следнава точка 26.201:

„26.201 **Притисок во гумите**

Операторите на големи авиони го минимизираат ризикот една гума да биде под својот минимален работен притисок за време на операцијата.“;

1. насловот во Поддел В се заменува со следново:

„ ПОДДЕЛ В –ХЕЛИКОПТЕРИ“;

1. се додаваат следниве точки 26.410, 26.415, 26.420, 26.425, 26.430, 26.431 и 26.435:

„26.410 **Уреди за контрола на итни случаи што се извршуваат под вода**

Оператори на мали хеликоптери и големи хеликоптери од кои, согласно точка CAT.IDE.H.320(а) од Анекс IV кон Регулатива (ЕУ) бр. 965/2012, се бара тие да бидат проектирани за слетување на вода или да поседуваат уверение за принудно слетување на вода, мора да обезбедат дека сите уреди за контрола на итни случаи што се извршуваат под вода, се означени со режимот на работа и со жолти и црни ленти.

26.415 **Подводни излези за итни случаи**

(а) Од оператори на мали хеликоптери и големи хеликоптери за кои, согласно точка CAT.IDE.H.320(а) од Анекс IV кон Регулатива (ЕУ) бр. 965/2012, се бара да бидат проектирани за слетување на вода или да поседуваат уверение за принудно слетување на вода, мора да обезбедат:

1. дека патниците можат лесно да ги идентификуваат начините како да ги користат сите подводни излези за итни случаи за да им се овозможи олеснување при излез, во случај на принудно слетување на вода или превртување;
2. дека е достапен подводен излез за итни случаи на секоја страна од хеликоптерот за секоја единица, (или за дел од единица, од четири патнички седишта, освен ако подводниот излез за итни случаи е доволно голем да овозможи истовремено излегување на двајца патници;
3. дека патничките седишта во однос на подводниот излез за итни случаи од точка (2) се поставени на начин за да го олесни бегството на патниците во случај на превртување на хеликоптерот и поплавување на кабината.

(б) Оператори на мали хеликоптери од категорија А и големи хеликоптери за кои, согласно точка CAT.IDE.H.320(а) од Анекс IV кон Регулатива (ЕУ) бр. 965/2012, се бара да бидат проектирани за слетување на вода или да поседуваат уверение за принудно слетување на вода, мора да обезбедат:

1. дека сите излези за итни случаи, вклучително и излезите за итни случаи на персоналот, и сите врати, прозорци или други отвори погодни за подводно бегство, се опремени за да можат да се користат во итен случај;
2. дека се достапни автоматизирани средства за препознавање на рабовите на отворите на сите подводни излези за итни случаи во сите услови на осветлување; дека таквите ознаки се проектирани да останат видливи во случај на превртување на хеликоптерот или тонење на кабината.

26.420 **Опрема за итни случаи за лет над вода**

(а) Оператори на мали хеликоптери и големи хеликоптери од кои се бара да ги исполнуваат условите од точка CAT.IDE.H.300 од Анекс IV, од точка NCC.IDE.H.227 од Анекс VI или од точка SPO.IDE.H.199 од Анекс VIII кон Регулатива (ЕУ) бр. 965/2012, обезбедуваат дека за секој надуен сплав за спасување има средство што го држи во близина на хеликоптерот и дополнително средство со кое надуениот сплав за спасување е прикачен на хеликоптерот, но на растојание што само по себе не претставува опасност за сплавот за спасување или за луѓето на сплавот. Во случај кога хеликоптерот целосно потонува, двете средства за држење на сплавот за спасување мора да се скршат пред хеликоптерот да потоне, дури и кога сплавот за спасување е празен.

(б) Оператори на мали хеликоптери и големи хеликоптери за кои согласно точка CAT.IDE.H.320(а) од Анекс IV кон Регулатива (ЕУ) бр. 965/2012 , се бара тие да се проектирани за слетување на вода или да поседуваат уверение за принудно слетување на вода, обезбедуваат дека одредби за складирање се воспоставени така да се обезбеди по еден појас за спасување за секое лице во хеликоптерот и тој да е лесно достапен за секое лице што седи, освен доколку од патниците се бара да ги носат за време на целиот престој во хеликоптерот.

(в) Оператори на големи хеликоптери за кои согласно точка SPA.HOFO.165(г) од Анекс V кон Регулативата (ЕУ) бр. 965/2012 се бара да имаат инсталирано еден или повеќе сплавови за спасување, мора да обезбедат дека сплавот(-вите) за спасување:

1. е(се) активира(-ат) од далечина, со средство за активирање на сплав(-ови) за спасување, и се лоцирани така да се лесно достапни за персоналот на летање, персоналот во кабината и сите преживеани во водата, додека хеликоптерот е во исправена пловечка или превртена положба;
2. може со сигурност да се активира додека хеликоптерот е во која било разумно предвидлива пловечка или превртена положба и во оправдани услови на море каде што е отпорен на превртување.

26.425 **Одредување на оправдани услови на море**

(а) Имателот на уверение за тип за мал хеликоптер или за голем хеликоптер мора да обезбеди дека оправданите услови на море во кои воздухопловот е отпорен од превртување и сите поврзани информации кои се однесуваат на одредбите за уверение за принудно слетување на вода или одредбите за пловење во итни случаи се вклучени во прирачникот за лет со хеликоптери (RFM) и дека се доставени до сите оператори.

(б) Имателот на дополнително уверение за тип со систем за пловење при итни случаи со мал хеликоптер или голем хеликоптер мора да обезбеди дека оправданите услови на море во кои воздухопловот е отпорен на превртување и сите поврзани информации кои се однесуваат на одредбите за уверение за принудно слетување на вода или одредбите за пловење во итни случаи се вклучени во RFM и дека се доставени до сите оператори.

26.430 **Отпорност на системот за пловење во итни случаи на оштетување**

(a) Оператори на мали хеликоптери или големи хеликоптери за кои е издаденo првичното индивидуално уверение за пловидбеност на или по 9 август 2025 година и за кои, во согласност со точка CAT.IDE.H.320(а) од Анекс IV кон Регулатива (ЕУ) бр. 965/2012, се бара тие да бидат проектирани за слетување на вода или да поседуваат уверение за принудно слетување на вода, мора да гарантираат дека, доколку хеликоптерот вклучува складиран систем за пловење во итни случаи, ефектите од можните оштетувања поради влијанието на водата врз успешното активирање и задржување на системот за пловење во итни случаи ќе се доведат до минимум.

(б) Оператори на мали хеликоптери или големи хеликоптери со складирани системи за пловење во итни случаи, инсталирани по прв пат на или по 9 август 2025 година, а за кои во согласност со точка CAT.IDE.H.320(а) од Анекс IV кон Регулатива (ЕУ) бр. 965/2012, се бара да поседуваат уверение за принудно слетување на вода, мора да гарантираат дека, при проектирањето, ефектите од можните оштетувања поради влијанието на водата врз успешното активирање и задржување на системот за пловење во итни случаи ќе се доведат до минимум.

26.431 **Одредување на стабилноста на проектите на системот за пловење во итни случаи**

(а) Оператор на мал хеликоптер или голем хеликоптер од кој се бара, во согласност со точка CAT.IDE.H.320(а) од Анекс IV кон Регулатива (ЕУ) бр. 965/2012, да биде проектиран за слетување на вода или да поседува уверение за принудно слетување на вода, може да бара од лицето наведено во точка (б) да ги обезбеди услугите наведени во точка (в), доколку се исполнети двата следни услови:

1. операторот мора да докаже усогласеност со точка 26.430 од овој анекс;
2. стабилноста на системот за пловење во итни случаи во случај на удар на вода не е докажана со уверението за тип или со дополнителното уверение за тип на тој хеликоптер.

(б) Лицата кои ги обезбедуваат услугите наведени во точка (в) се:

1. имателот на уверение за тип, доколку системот за пловење во итни случаи е вклучен во проектот за тип;
2. имателот на дополнителното уверение за тип, доколку системот за пловење во итни случаи поседува уверение преку дополнителното уверение за тип;

 (в) Лицето наведено во точка (б) мора:

1. да утврди дека ефектите од можните оштетувања поради влијанието на водата врз успешното активирање и задржување на системот за пловење во итни случаи се доведени до минимум.
2. да утврди дека ефектите наведени во точка (в)(1) се земени предвид при проектирањето на системот за пловење за итни случаи;
3. достави проценката до операторот.

26.435 **Автоматско активирање на системот за пловење во итни случаи**

(а) Оператори на мали хеликоптери од кои се бара, согласно точка CAT.IDE.H.320(а) од Анекс IV кон Регулатива (ЕУ) бр. 965/2012, да бидат проектирани за слетување на вода или да поседуваат уверение за принудно слетување на вода, мора да гарантираат дека системот за пловење во итни случаи, доколку е инсталиран и складиран за време на лет, тогаш тој автоматски се активира како резултат на влегување во вода.

(б) Оператори на мали хеликоптери од категорија А и големи хеликоптери од кои се бара, согласно точка CAT.IDE.H.320(а) од Анекс IV кон Регулатива (ЕУ) бр. 965/2012, да бидат проектирани за слетување на вода или да поседуваат уверение за принудно слетување на вода, мора да гарантираат дека системот за пловење во итни случаи, доколку е инсталиран и складиран за време на лет, тогаш тој автоматски се активира како резултат на влегување во вода и нема да зависи од какви било активности извршени од пилотот за време на летот.";

1. Додаток 1 се заменува со следново:

*„Додаток 1.*

**Листа на модели на авиони кои не се предмет на одредени одредби од Анекс I (Дел-26)**

|  |  |  |  |  |
| --- | --- | --- | --- | --- |
| Имател на уверение за тип | Тип | Модели | Сериски број на производителот | Одредби утврдени во Анекс I (Дел-26) , кој НЕ се применуваат |
| The Boeing Company | 707 | Сите |  | 26.301 до 26.334 |
| The Boeing Company | 720 | Сите |  | 26.301 до 26.334 |
| The Boeing Company | DC-10 | DC-10-10DC-10-30DC-10-30F | Сите | 26.301 до 26.334 |
| The Boeing Company | DC-8 | Сите |  | 26.301 до 26.334 |
| The Boeing Company | DC-9 | DC-9-11, DC-9-12, DC-9-13, DC-9-14, DC-9-15, DC-9-15F, DC-9-21, DC-9-31, DC-9-32, DC-9-32 (VC-9C), DC-9-32F, DC-9-32F (C-9A, C-9B), DC-9-33F, DC-9-34, DC-9-34F, DC-9-41, DC-9-51 | Сите | 26.301 до 26.334 |
| The Boeing Company | MD-90 | MD-90-30 | Сите | 26.301 до 26.334 |
| FOKKER SERVICES B.V. | F27 | Ознака 100, 200, 300, 400, 500, 600, 700 | Сите | 26.301 до 26.334 |
| FOKKER SERVICES B.V. | F28 | Ознака 1000, 1000C, 2000, 3000, 3000C, 3000R, 3000RC, 4000 | Сите | 26.301 до 26.334 |
| GULFSTREAM AEROSPACE CORP. | G-159 | G-159 (Gulfstream I) | Сите | 26.301 до 26.334 |
| GULFSTREAM AEROSPACE CORP. | G-II\_III\_IV\_V | G-1159A (GIII)G-1159B (GIIB)G-1159 (GII) | Сите | 26.301 до 26.334 |
| KELOWNA FLIGHTCRAFT LTD. | CONVAIR 340/440 | 440 | Сите | 26.301 до 26.334 |
| LEARJET INC. | Learjet 24/25/31/36/35/55/60 | 24, 24 A, 24B, 24B-A, 24D, 24D-A, 24F, 24F-A, 25, 25B, 25C, 25D, 25F | Сите | 26.301 до 26.334 |
| LOCKHEED MARTIN CORPORATION | 1329 | Сите |  | 26.301 до 26.334 |
| LOCKHEED MARTIN CORPORATION | 188 | Сите |  | 26.301 до 26.334 |
| LOCKHEED MARTIN CORPORATION | 382 | 382, 382B, 382E, 382F, 382G | Сите | 26.301 до 26.334 |
| LOCKHEED MARTIN CORPORATION | L-1011 | Сите |  | 26.301 до 26.334 |
| PT. DIRGANTARA INDONESIA | CN-235 | Сите |  | 26.301 до 26.334 |
| SABRELINER CORPORATION | NA-265 | NA-265-65 | Сите | 26.301 до 26.334 |
| VIKING AIR LIMITED | SD3 | SD3-30SherpaSD3 Sherpa | Сите | 26.301 до 26.334 |
| VIKING AIR LIMITED | DHC-7 | Сите |  | 26.301 до 26.334 |
| VIKING AIR LIMITED | CL-215 | CL-215-6B11 | Сите | 26.301 до 26.334 |
| TUPOLEV PUBLIC STOCK COMPANY | TU-204 | 204-120CE | Сите | 26.301 до 26.334 |
| AIRBUS | серии A320 | A320-251N, A320-271N | 10033, 10242, 10281 и 10360 | 26.60 |
| AIRBUS | серии A321 | A321-271NX,  | 10257, 10371 и 10391 | 26.60 |
| AIRBUS | серии A330 | A330-243, A330-941 | 1844, 1861, 1956, 1978, 1982, 1984, 1987, 1989, 1998, 2007, 2008 и 2011 | 26.60 |
| ATR-GIE Avions de Transport Regional | серии ATR 72  | ATR72-212 A | 1565,1598, 1620, 1629, 1632, 1637, 1640, 1642, 1649, 1657, 1660, 1661 | 26.60 |
| The Boeing Company | серии 737 | 737-8 и 737-9 | 43299, 43304, 43305, 43310, 43321, 43322, 43332, 43334, 43344, 43348, 43391, 43579, 43797, 43798 43799, 43917, 43918, 43919, 43921, 43925, 43927, 43928, 43957, 43973, 43974, 43975, 43976, 44867, 44868, 44873, 60009, 60010, 60040, 60042, 60056, 60057, 60058, 60059, 60060, 60061, 60063, 60064, 60065, 60066, 60068, 60194, 60195, 60389, 60434, 60444, 60455, 61857, 61859, 61862, 61864, 62451, 62452, 62453, 62454, 62533, 63358, 63359, 63360, 64610, 64611, 64612, 62613, 64614, 65899, 66147, 66148, 66150 | 26.60 |
| GULFSTREAM AEROSPACE LP. | серииGulfstream G100 | 1125 Astra1125 Astra SPG100/Astra SPX | Сите | 26.157 |
| GULFSTREAM AEROSPACE LP. | серииGulfstream G100 | Gulfstream G150 | Сите | 26.157 |
| GULFSTREAM AEROSPACE LP. | серииGulfstream G200 | Gulfstream 200/Galaxy | Сите | 26.157 |
| TEXTRON AVIATION INC. | Серии650 | 650 | Сите | 26.157 |
| TEXTRON AVIATION INC. | серии Cessna 500/550/s550/560/560XL | 500550560560XLS550 | Сите | 26.157 |
| TEXTRON AVIATION INC. | СерииHawker | серии BAe.125Hawker 750Hawker 800XP | Сите | 26.157 |
| TEXTRON AVIATION INC. | СерииCessna 750 (Citation X) | 750 | Сите | 26.157“ |

1. () Сл. весник. L 212, 22.8.2018 година, стр. 1. [↑](#footnote-ref-1)
2. () Регулатива (ЕУ) бр. 2015/640 на Комисијата од 23 април 2015 година за дополнителни спецификации во однос на пловидбеноста за одреден вид на операции и за изменување на Регулативата (ЕУ) бр. 965/2012 (Сл. весник. L 106, 24.4.2015 година, стр. 18). [↑](#footnote-ref-2)
3. () Регулатива за спроведување (ЕУ) бр. 2020/1159 на Комисијата од 5 август 2020 година за изменување и дополнување на Регулативата (ЕУ) бр. 1321/2014 и (ЕУ) бр. 2015/640 во однос на воведувањето на нови дополнителни услови за пловидбеност (Сл. весник. L 257, 6.08.2020 година, стр. 14). [↑](#footnote-ref-3)